વહેલી પરોઢે નાવમાં બેસી ગંગા મૈયાનો પવિત્ર પ્રવાહ તમને કાશીના પ્રત્યેક ઘાટનાં દર્શન કરાવે છે. સવાર સાંજ આ ઘાટ ઉપર ગંગા મૈયાની આરતી થતી હોય તે જોવાનો લહાવો લેવા અનેક શ્રદ્ધાળુ અહીંના પ્રત્યેક ઘાટ ઉપર ઊભરાય છે. સૂર્યોદય થાય તે પહેલાં જ લગભગ બધા જ ઘાટ ઉપર સ્નાન કરવા શ્રદ્ધાળુ ઊમટે છે. છત્રી, બેઠક, પાથરણાં સાધુ સંતોથી શોભવા લાગે છે. “જય ગંગા મૈયા કી”નો જયઘોષ અહીં વારંવાર થાય છે. આ જયઘોષ તમારા કાનને પવિત્ર બનાવે છે.